MANANAI LIDING
Oleh: Datu Panglima Alai
Utuh Palilak naya biar bagana di kampung, tapi inya sakakali rancak haja jua balalah ka Banjar wadah mamarinanya. Mamarinanya Utuh Palilak ni badiam di Kalayan. Wayah nintu pas musim kamarau sing ngalihan mancari banyu barasih gasan bamasak, ada haja pang liding bapasang wadah mamarinanya si Utuh Palilak ni, tapi banyunya babaya kaluar, mun kada malam hanyar kawa ditanai.
Malam nintu Utuh Palilak bajaga banyu tangah malam wadah mamarinanya, sambil nuntun tipi inya mananai liding pakai baskum ganal. Sing lawasan inya mahadang sakira hibak wadahnya, sampai habis sajudul pilm di tipi hanyar hibak, kanapa pas nintu babaya handak hibak timbul banyu di dalam baskum ti sasain basurut kaya di hisap, kada lawas habis sabaskoman. Sing pusangan Utuh Palilak, imbah lapah mahibakakan timbul habis, sakalinya tadangar urang di subalah rumah babunyi masin banyu.
“Kira-kira nintu pang panyababnya” ujar Utuh Palilak gagarunum.
Isuknya bajaga pulang inya tangah malam mananai liding, parak hibak sudah baskum ganal, kada lawas tadangar pulang urang subalah rumah mahidupi masin banyu, lalu lakas ai Utuh Palilak Manuang Kasumba Habang dalam baskum, kada lawas tadangar mandasau Urang subalah rumah manumpah banyu, lucut Utuh Palilak tatawa.
“Marasa kada, tahiut banyu satrup kada bagula” ujar Utuh Palilak bapandir saurangan.
Isuknya tatawa pulang Utuh Palilak pas maliat barumahan urang subalah ti pina mahabang, rupanya sadrum-an urang ti manumpah banyu malam tadi, dapatnya digawi Utuh Palilak.
afr_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn